Vrou moet op sypaadjie geboorte skenkVerpleegsters by ‘n kliniek in Soshanguve het ‘n vrou, wat geboorte op die sypaadjie moes skenk, eers begin help nadat die polisie ontbied is. Die verpleegsters het glo vir langer as ‘n uur die vrou, Nomsa Mathebula, ignoreer, berig EWN. Mathebula het verlede week Donderdag gekraam. Dieselfde verpleegsters het die vrou vroeër na ‘n groter hospitaal verwys en beweer dat hulle haar nie kan help nie, omdat haar bloeddruk te laag was. Mathebula het ‘n paar meter buite Soshanguve Kliniek ineengestort. Onicca Bapedi het tot die vrou se hulp gesnel. Bapedi sê ten spyte daarvan dat hulle die verpleegsters aanhou roep het om the help, het Mathebula net daar op die sypaadjie gekraam. Toe die omstanders begin skree dat die baba nie asem haal nie, het hulle ook die verpleegsters probeer ontbied. “Ek het almal begin roep, ek het geskree. Ek het ook paniekerig begin word, maar niemand wou help nie. Hulle het net na my staan en kyk,” het Bapedi gesê. Bapedi het die polisie ontbied, en eers toe hulle opgedaag het, het die verpleegsters die vrou kom help. “Een van hulle het gesê dit is nie hulle verantwoordelikheid as iemand buite hulle perseel is nie,” het Bapedi bygevoeg. Die departement van gesondheid in Gauteng het nog nie kommentaar gelewer nie. Lees ook: Ma en baba sterk aan ná sypaadjie-geboorte